Bologna
Bologna je najveći i ujedno i glavni grad italijanske regije Emilia-Romagna. Sedmi je grad u Italiji po broju stanovnika i lociran je u srcu metropolitanskog područja u kojem živi približno milion stanovnika. Važan je kulturni i umjetnički centar, a važnost grada u tom smislu može se pripisati mješavini spomenika i arhitektonskih građevina. Također je važan saobraćajni centar sjeverne Italije, gdje se ukrštaju mnoge cestovne i željeznićke saobraćajnice i gdje mnoge kompanije iz područja mašinstva, elektrotehnike i prehrambene industrije imaju sjedište. Dom je kulturnih, ekonomskih i političkih institucija, kao i jedan od sajmišnih okruga u Evropi. Godine 2000. proglašen je evropskom prijestonicom kulture, a 2006. i za UNESCO-ov "grad muzike". Bologna je jedan od najbogatijih gradova u Italiji, često rangiran kao jedan od najboljih gradova u smislu kvaliteta života.